The Miracle (άλμπουμ)

***The Miracle*** είναι ο τίτλος του 13ου στούντιο άλμπουμ του βρετανικού ροκ συγκροτήματος Queen, το οποίο κυκλοφόρησε στις 22 Μαΐου του 1989 μέσω της δισκογραφικής εταιρείας "Parlophone" στην Ευρώπη, και μέσω της "Capitol / Hollywood" στις Ηνωμένες Πολιτείες.

## Ιστορία του άλμπουμ
### Μετά το "''A Kind of Magic''"
Μετά από ένα μεγάλο διάλειμμα, το οποίο διήρκεσε καθ' όλο το 1987, οι Queen επέστρεψαν στο στούντιο τον Ιανουάριο του 1988, με τον Ρότζερ Τέιλορ να έχει ηχογραφήσει το άλμπουμ "*Shove It*" με τους The Cross, ενώ ο Φρέντι Μέρκιουρι ηχογράφησε τον δίσκο "*Barcelona*" με τη Μονσεράτ Καμπαγιέ και τον Μάικ Μόραν. Επίσης, ο Μπράιαν Μέι δούλεψε πάνω στο πρώτο του προσωπικό άλμπουμ, το οποίο κυκλοφόρησε το 1992 με τίτλο "*Back To The Light*".

### Σύνθεση και ηχογράφηση
Τα μέλη του συγκροτήματος επέστρεψαν ανανεωμένα μετά το μεγάλο διάλειμμα, αν και ο Μέι χώρισε από τη σύζυγο του Κρίσι και έχασε τον πατέρα του τον Ιούνιο του 1988. Σε αυτό το διάστημα, ο Μέρκιουρι διαγνώστηκε με AIDS, κάτι που ομολόγησε στους υπόλοιπους το 1990. Οι ηχογραφήσεις πραγματοποιήθηκαν στα "Olympic Studios" και τα "Townhouse Studios" του Λονδίνου, όπως και τα "Mountain Studios" του Μοντρέ.

Ο δίσκος έφερε αρχικά τον τίτλο "*The Invisible Men*", αλλά άλλαξε σε "*The Miracle*" μόλις τρεις εβδομάδες πριν την κυκλοφορία του. Ο Μέρκιουρι έγραψε τα "*Khashoggi's Ship*" και "*The Miracle*", το μέρος που ανοίγει το "*Breakthru*" και το "*Was It All Worth It*", ενώ ο Μέι συνέθεσε τα "*I Want It All*" και "*Scandal*". Ο Τέιλορ έγραψε το "*The Invisible Man*" και το βασικό κομμάτι του "*Breakthru*", ενώ ο Ντίκον δούλεψε με τον Μέρκιουρι στα "*My Baby Does Me*" και "*Rain Must Fall*", όπως και μέρος του ομώνυμου κομματιού. Πάνω στο "*Party*" δούλεψαν όλοι εκτός του Τέιλορ και όλα τα μέλη του σχήματος συνετέλεσαν στο να ολοκληρωθεί το "*Was It All Worth It*".

Τα μέλη των Queen ετοίμασαν τριάντα τραγούδια, με τα "*Hang On In There*", "*Stealin' *", "*Hijack My Heart*" και "*My Life Has Been Saved*" να κυκλοφορούν με τα σινγκλ του δίσκου. Άλλα τραγούδια ήταν τα "*I Guess We're Falling Out*", "*A New Life Is Born*", όπως και το "*Too Much Love Will Kill You*", το οποίο ηχογραφήθηκε για το "*Back To The Light*" του Μέι και το "*[[Made in Heaven]]*" των Queen.

### Αποδοχή και εμπορική επιτυχία
Το "*The Miracle*" έλαβε ανάμεικτες κριτικές, με το "Rolling Stone" να του δίνει μόλις δύο αστέρια με άριστα τα πέντε, το "Sputnik Music" μέσο όρο βαθμολογιών 3,3 / 5, η "Chicago Tribune" 1 / 4, το "The Escapist" 3 / 5, το "AllMusic" 3,5 / 5 και το "ProgArchives" 3,2 / 5.

Πέντε σινγκλ κυκλοφόρησαν από τον δίσκο, με το "*I Want It All*" να φτάνει στο # 3 στην πατρίδα του συγκροτήματος, το "*Breakthru*" στο # 7, το "*The Invisible Man*" στο # 12, το "*Scandal*" στο # 25 και το "*The Miracle*" στο # 21. Το "*The Invisible Man*" έφθασε στην κορυφή των γαλλικών τσαρτ, ενώ πιο επιτυχημένο υπήρξε το "*I Want It All*", μπαίνοντας σε διάφορα Top-10 της Ευρώπης και παίρνοντας το βραβείο του ασημένιου δίσκου για πωλήσεις που ξεπέρασαν τις 200.000 αντίτυπα.

Το άλμπουμ σκαρφάλωσε στο # 1 των βρετανικών τσαρτ, όπως και στην Ελβετία, τη Γερμανία, την Αυστρία και την Ολλανδία, αλλά έφθασε μόλις μέχρι το # 24 στο αμερικάνικο Billboard. Έχει βραβευθεί ως πλατινένιος δίσκος στο Ηνωμένο Βασίλειο, τη Γερμανία, την Ολλανδία, την Πολωνία, την Ισπανία και την Ελβετία.

## Τραγούδια του δίσκου

## Θέσεις τσαρτ

## Βραβεία

## Οι μουσικοί των Queen
Οι μουσικοί οι οποίοι ηχογράφησαν το "*The Miracle*" ήταν οι εξής:

* **[[Φρέντι Μέρκιουρι]]** - φωνητικά, πιάνο, συνθεσάιζερ, πλήκτρα
* **[[Μπράιαν Μέι]]** - κιθάρα, φωνητικά, πλήκτρα
* **[[Τζον Ντίκον]]** - μπάσο, κιθάρα, πλήκτρα
* **[[Ρότζερ Τέιλορ]]** - τύμπανα, φωνητικά, κιθάρα, πλήκτρα

;*Γκεστ συμμετοχές*
* **Ντέιβιντ Ρίτσαρντς** - πλήκτρα

## Παραπομπές


## Πηγές
* The Miracle - Queen | Songs, Reviews, Credits | AllMusic
* Queen - The Miracle (album review ) | Sputnikmusic
* Queen The Miracle Album Review | Rolling Stone 

Κατηγορία:Δισκογραφία των Queen
Κατηγορία:Άλμπουμ του 1989